Mie Deurmann Petersen, der lige er startet på Aalborg Universitet, har æren af at være borger nummer 200.000 i Aalborg. - Jeg har glædet mig meget til at flytte til Aalborg og begynde på min uddannelse. Og indtil videre har jeg fået et rigtig godt indtryk af byen. Velkomsten på Gammel Torv i går var rigtig festlig og jeg har virkelig en fornemmelse af, at byen gør meget for sine nye studerende, siger hun i en pressemeddelelse. Aalborg Kommune er nu ikke længere landets fjerde største. Kommunen har 10.000 flere indbyggere end Odense Kommune, og derfor kan Nordjylland nu prale af at have landets tredjestørste kommune. - Efter den seneste kommunesammenlægning har vi i Aalborg formået at tiltrække et stigende antal nye borgere til kommunen. Det er vi meget glade for! Vi ser det som et bevis på, at Aalborg Kommune er inde i en positiv udvikling på flere områder - erhvervsliv, byudvikling, kultur- og oplevelser og ikke mindst uddannelsesområdet. Sidstnævnte, med Aalborg Universitet i spidsen, har for alvor bidraget med mange nye unge borger de seneste ti år, skriver kommunen i pressemeddelelsen.

Referat:
Aalborg Kommune runder i dag et skarpt hjørne. Indbygger nummer 200.000 er flyttet ind.